निर्णय के बारे में ज्यादा नहीं सोचती : प्रीति  
अभिनेत्री प्रीति जिंटा का कहना है कि वह अपने निर्णय लेने से पहले बहुत ज्यादा सोचती नहीं हैं।
अभिनेत्री प्रीति जिंटा इन दिनों टेलीविजन रिएलिटी शो 'गिनीज वर्ल्ड रिकॉर्ड्स- अब इंडिया तोड़ेगा' की मेजबानी कर रही हैं। प्रीति कहती हैं कि वह अपने निर्णय लेने से पहले बहुत ज्यादा नहीं सोचती हैं।  वह कहती हैं, "मैं हमेशा से अपने निर्णय त्वरित रूप से लेती हूं। इसका उदाहरण मेरा क्रिकेट की दुनिया में कूदना है, जब मैं अपने करियर में शिखर पर थी उस समय यह निर्णय लेना मेरे लिए बहुत बड़ी बात थी। वैसे मैंने इस विषय में नहीं सोचा और आगे बढ़ गई। मुझे लगता है कि मैं भाग्य में विश्वास करती हूं और इसलिए सब कुछ उस पर छोड़ देती हूं।"  बीते दो सालों में प्रीति की कोई फिल्म प्रदर्शित नहीं हुई है लेकिन इस साल वह बॉलीवुड में वापसी कर रही हैं। उन्होंने 'सोल्जर', 'कल हो ना हो', 'दिल चाहता है',  'कोई. मिल गया' और 'सलाम नमस्ते' जैसी फिल्मों में अभिनय किया है।